Kolégium rektora

22.05.2019

**Inšpekcia práce na Slovenskej technickej univerzite v Bratislave v roku 2019 – opatrenia**

Predkladá: **prof.** **Ing. Miroslav Fikar, DrSc.**

rektor

Vypracoval: **Ing. Dušan Faktor, PhD.**

kvestor

Zdôvodnenie: Zabezpečenie odstránenia nedostatkov vyplývajúcich z Protokolu o výsledku inšpekcie práce č. INA-14-55-2.3/P-A22,A24,A25-19 zo dňa 12.03.2019 v znení jeho dodatku číslo 1 zo dňa 03.04.2019 vydaného Inšpektorátom práce Nitra.

Návrh uznesenia: Kolégium rektora prerokovalo závery zistené inšpekciou práce na Slovenskej technickej univerzite v Bratislave v roku 2019 a členovia Kolégia rektora sa zaväzujú plniť uvedené opatrenia.

**I. Úvodné informácie**

1. Na základe poverenia Národného inšpektorátu práce č. 1/2019 zo dňa 10.01.2019 vykonal Inšpektorát práce Nitra inšpekciu práce na Slovenskej technickej univerzite v Bratislave (ďalej len „STU“).
2. Inšpekcia práce bola zameraná na oblasť dodržiavania pracovnoprávnych a mzdových predpisov, predpisov na zaistenie bezpečnosti a ochrany zdravia pri práci a predpisov upravujúcich zákaz nelegálnej práce a nelegálneho zamestnávania.
3. Inšpektorát práce Nitra si za účelom výkonu inšpekcie práce vyžiadal základné interné predpisy STU, ďalšie informácie o STU ako aj dokumentáciu z osobných spisov niektorých vybraných zamestnancov Know-how centra STU a Projektového strediska STU.
4. Súčasťou inšpekcie práce boli aj osobné pohovory niektorých zamestnancov Rektorátu STU (útvar ľudských zdrojov, právny a organizačný útvar, ...) s inšpektormi práce.
5. Inšpektorát práce Nitra na základe vykonanej inšpekcie práce vydal dňa 12.03.2019 Protokol o výsledku inšpekcie práce č. INA-14-55-2.3/P-A22,A24,A25-19 (ďalej len „protokol“), v ktorom popísal zistené nedostatky pri výkone inšpekcie práce.
6. STU na protokol reagovala listom č. 4112/2019 zo dňa 19.03.2019 označeným ako „Stanovisko k skutočnostiam uvedeným v protokole o výsledku inšpekcie práce“.
7. Inšpektorát práce Nitra následne vydal dodatok č. 1 k protokolu zo dňa 05.04.2019, v ktorom zobral do úvahy aj stanovisko STU.
8. Inšpektorát práce Nitra na základe protokolu zaviazal STU prijať opatrenia na odstránenie inšpekciu práce zistených nedostatkov a následne o nich informovať Inšpektorát práce Nitra.

**II. Zistené nedostatky**

Inšpektorát práce Nitra zistil pri výkone inšpekcie práce nasledovné nedostatky:

1. Neoboznámenie sa zamestnanca STU s právnymi predpismi a ostatnými predpismi na zaistenie bezpečnosti a ochrany zdravia pri práci, so zásadami bezpečnej práce, zásadami ochrany zdravia pri práci, zásadami bezpečného správania sa na pracovisku a s bezpečnými pracovnými postupmi (školenie BOZP), ktoré však bolo spôsobené úmyselným vyhýbaním sa tohto zamestnanca STU tomuto školeniu.
2. Nemožnosť preukázania oboznámenia niektorých zamestnancov STU s výškou a zložením funkčného platu (rozhodnutie o plate, resp. platový dekrét). V prípade, ak zamestnávateľ nevie hodnoverne preukázať odovzdanie rozhodnutia o plate, resp. platového dekrétu zamestnancovi, z pohľadu inšpekcie práce to znamená, že k takému odovzdaniu vôbec nedošlo.
3. Nemožnosť preukázania vydania dokladu obsahujúceho údaje o jednotlivých zložkách platu, o jednotlivých plneniach poskytovaných v súvislosti so zamestnaním, o vykonaných zrážkach zo mzdy a o celkovej cene práce (výplatná páska) niektorým zamestnancom STU. V prípade, ak zamestnávateľ nevie hodnoverne preukázať vydanie výplatnej pásky zamestnancovi, z pohľadu inšpekcie práce to znamená, že k takému vydaniu vôbec nedošlo.
4. Nevyplatenie platu, resp. iného plnenia niektorým zamestnancom STU v deň skončenia pracovného pomeru.

**III. Opatrenia**

V záujme predídenia uvedeným nedostatkom v budúcnosti sa prijímajú nasledovné opatrenia:

1. Dôsledne dbať, aby všetky školenia BOZP zamestnancov STU prebiehali spôsobom a v lehotách stanovených zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a zamedziť svojvoľnému sa vyhýbaniu zamestnancov STU školeniam BOZP.
2. Preukázateľne odovzdávať všetkým zamestnancom STU rozhodnutia o plate, resp. platové dekréty, a to osobne proti podpisu konkrétneho zamestnanca STU.
3. Preukázateľne vydávať všetkým zamestnancom STU výplatné pásky, a to buď osobne v listinnej forme proti podpisu konkrétneho zamestnanca STU alebo preukázateľne elektronickými prostriedkami, a to na základe individuálnej dohody so zamestnancom.